Aftur eitt eyðmýkjandi ÍF-tap og hesaferð í Fløtugerði í Fuglafirði. Dystirnir millum KÍ og ÍF hava aloftast verið rættiliga javnir, og so varð væntað hesaferð eisini, men so varð ikki, okkara lið varð avbukað heili 4-0. Mong spyrja, var tað so stórur munur á liðunum? Í fyrra hálvleiki vóru liðini rættiliga jøvn, og bæði høvdu møguleikar at fáa mál. Beint áðrenn hálvleik fekk KÍ eitt hornaspark í vinstru síðu og bólturin verður skotin væl innfyri, har ein KÍ-ari stóð púra fríur, setti høvdu undir bóltin og í netið til støðuna 1-0 til KÍ. So skjótt seinni hálvleikur byrjaði legði ÍF-liðið trýst á KÍ-liðið, og mangan varð nær við at fáa mál, men meira bleiv tað ikki. So hendi tað, ið ikki má henda, verjuvilla verður gjørd av ÍF-verjuni beint uttan fyri 16-meturin, har klaksvíkingar fáa bóltin“ foreraðan”, ið verður sendur í netið til støðuna 2-0. Brekkan gjørdist nú rættiliga brøtt hjá ÌF, samstundis sumsjálvsálitið hjá klaksvíkingum vaks. Tvær ferðir aftrat megnaði KÍ-álopið at spæla seg gjøgnum ÍF-verjuna og fáa tvey mál, so endaliga støðan gjørdist 4-0 til KÍ. Einki er at ivast í, at venjararnir nú eftir 10-1 málum eftir tveimum dystum, NSÍ tapið 6-1 og KÍ-tapið 4-0, sita í døpurhuga, hvørjar broytingar skulu gerast til næsta dyst, sum verður móti TB í Suðuroy, liðið sum spældi javnleik móti B-36 í Havn. Jógvan Martin er bersøgin í síni útsøgn eftir dystin: Verjan gjørdi ikki sína skyldu. Rætt er tað, verjuparturin er viknaður munandi, men er tað bert verjan, ið er viknað? Í álopinum hevur ÍF-liðið fleiri góðar og sterkar álopsleikarar, men vit eru mong, ið fýlast á, at teir fáa alt ov lítið burturúr. Dysturin móti Víkingi í Fuglafirði, ið fuglfirðingar áttu at vunnið, var nakað heilt annað. Allir stríddust tann dystin og lyftu í felag. Taka vit samanum, so mugi vit ásanna, at okkara lið kom illa frá dystinum í dag, tí liðið spældi móti liði, ið er á sama støði sum okkara. Aðrir bollar skulu í súpanina, og vit rokna við, at royndu venjararnir Jógvan Martin og Jákup M. finna teir. Góða eydnu ÍF!